Assange besig met sy swanesang | Maroela Media
Julian Assange (1 Februarie 2012) (Foto: AP Photo/Kirsty Wigglesworth, File)
Assange se inhegtenisneming einde verlede week het opnuut die debat oor hom laat oplaai. Hy het talle heftige ondersteuners, maar daar is ook heelparty mense wat hom met ’n passie haat.
Assange (47), ’n Australiese burger wat in Brittanje woon, het die organisasie WikiLeaks in 2006 saam met enkele ander mense gestig. Die doel was om geheime of vertroulike dokumente te publiseer wat sou wys hoe regerings oneerbare of selfs misdadige dinge doen en dan in die openbaar daaroor lieg.
In 2010 het Assange byvoorbeeld ’n video gepubliseer wat wys hoe twee Amerikaanse lugmaghelikopters die vuur open op ’n groep burgerlikes op ’n plein in Bagdad. Die geskiet eis êrens tussen 12 en 18 dooies, onder wie twee joernaliste van die nuusagentskap Reuters.
Dis ’n tipiese saak wat die Amerikaners wou toesmeer, maar die video het dit onmoontlik gemaak.
Die video is deur kpl. Bradley Manning aan WikiLeaks gegee. Manning, wat later ’n geslagsverandering ondergaan het en nou Chelsea Manning is, is deur ’n krygsraad aan spioenasie skuldig bevind en tot 35 jaar se aanhouding in die Amerikaanse leër se detensiebarakke Fort Leavenworth gevonnis.
Daar is geen twyfel dat die Amerikaanse weermag swaar in die verleentheid gebring is nie, veral omdat die skietery op die mense op die plein aanvanklik heftig ontken is. Dit het van Assange in sommige kringe ’n groot held gemaak.
Assange het dit opgevolg deur ’n kwartmiljoen geheime diplomatieke en militêre dokumente te publiseer. Ook is lêers openbaar gemaak wat wys hoe die regte van vermeende Moslem-terroriste in die militêre gevangenis Guantánamobaai geskend word – wat die Amerikaanse regering (toe nog onder pres. Barack Obama) in ernstige probleme gebring het.
Assange kon toe as ’n linkse, anargistiese vegter gesien word, iemand wat regerings se leuens aan die kaak stel. Konserwatiewe het hom dit hoogs kwalik geneem – die sakeman Donald Trump het WikiLeaks se optrede byvoorbeeld “skandalig” genoem.
Maar sy sukses het duidelik na sy kop gegaan. Spoedig het hy rusie met van sy vroegste medewerkers gekry, wat weggebreek het en niks meer van hom wou weet nie.
In 2010 was hy in Stockholm om ’n lesing oor sy werk te gee. Toe het hy ’n vrou na bewering verkrag en nog een seksueel gemolesteer.
Die gevolg was dat hy by sy terugkoms in Brittanje aangehou is in afwagting van ’n Sweedse aansoek om hom uit te lewer. Die oomblik toe hy op borgtog vrygelaat word, vlug hy na die Ecuadoriaanse ambassade waar hy politieke asiel aanvra.
Omdat Ecuador toe net deur ’n hoogs linkse regering oorheers word wat graag ’n vinger in die Engelse se oog wou steek, is dit toegestaan. Dit was in 2012, en sedertdien het Assange ’n klein kamertjie in die ambassade bewoon.
Terwyl hy daar was, het hy sy grootste roem verwerf. Blykbaar in samewerking met die Russiese militêre intelligensiediens, die GRU, het hy ’n magdom e-posse van Hillary Clinton, toe die Demokratiese presidentskandidaat, in die hande gekry en op die internet gepubliseer. Dit het Clinton taamlik geëmbarasseer en haar vermoedelik ook ’n onbekende aantal stemme gekos.
Tóé was Trump, ondertussen die Republikeine se presidentskandidaat, se mening: “I love WikiLeaks.” Hy het Rusland ook aangemoedig om ander e-posse van Clinton te publiseer.
Sedert Assange se vlug na die Ecuadoriaanse ambassade het dié land ’n ander regering gekry wat minder deur Assange se dinge geïmponeer was. Alles dui ook daarop dat hy sy eie belangrikheid begin oordryf het, die ambassadepersoneel uitgeskel en gevloek het, sy higiëne het veel te wense oorgelaat (luidens ’n ambassadelid het hy selfs sy eie uitwerpsels op die mure gesmeer). Volgens pres. Lenin Moreno van Ecuador het hy ook op dié land gespioeneer.
Ten slotte het dit te veel geword. Sy asiel is teruggetrek en die Britse polisie is toegelaat om hom, al skoppende en skreeuende, na buite te sleep en in ’n vangwa te boender.
Nóú is Trump se houding: “I know nothing about WikiLeaks.” En sy woordvoerder, Sarah Sanders, sê Trump het maar ’n grap gemaak toe hy Assange vroeër geprys het. Dit daar gelaat.
Om mee te begin is dit nie duidelik of Assange links of regs is nie. Dis nie eens duidelik óf hy enige herkenbare politieke oortuigings het en of hy nie maar net ’n moeilikheidmaker is nie.
Assange het in sy beginjare inderdaad ’n positiewe invloed gehad. Hy het die skynheiligheid van verskeie regerings aan die kaak gestel en hulle gedwing om twee keer te dink voordat hulle in die openbaar lieg.
Verskeie van sy eie vroegste medewerkers meen egter hy het te ver gegaan. Pleks van om die dokumente wat hy publiseer, noukeurig uit te soek, het hy hulle voor die voet op die internet gegooi, en daarmee mense se lewens in gevaar gestel.
As dit bloot om ’n fluitjieblasery gaan, word Assange deur die beginsel van mediavryheid beskerm. Maar met dié dat hy honderdduisende dokumente sonder onderskeid en sonder inagneming van mense se veiligheid geplaas het, so meen die meeste regskenners, kan hy nie meer as ’n fluitjieblaser beskou word nie.
’n Joernalis was Assange nooit. Eerder ’n aktivis van wie die egte agenda – as hy een gehad het – steeds onduidelik is.
Rusland, met wie hy nou saamgewerk het, het in elk geval verontwaardig op sy aanhouding gereageer. Assange is ’n “onafhanklike inligtingsbron wat vervolg word”, het Dimitri Peskof, woordvoerder van die Kremlin, gesê. Sy aanhouding klop nie met “die ideale van vrye media of hul onskendbaarheid nie,” aldus dié woordvoerder van ’n regime wat mediavryheid in Rusland byna volledig nekom gedraai het.
Wat nou? Assange is in aanhouding terwyl die Sweedse regering ’n uitleweringsversoek rakende die verkragtingsklag voorberei. Daar kan aanvaar word dat die Trump-regering hom ook graag in die hande wil kry en dat ’n versoek om hom aan Washington uit te lewer, ook aan’t kom is.
Dan sal Brittanje – en Swede – moet besluit wie se versoek voorrang kry.
As Assange in Amerika tereg kom, sal hy sonder twyfel aangekla word, dalk ook van spioenasie. En, soos wat met sy inligtingsbron Chelsea Manning gebeur het, kan hy verwag om sommer ’n baie lang vonnis te kry.
ANC-lyste en minderhede
What a LEGEND!! Wikileaks het oopgevlek wat governments wou wegsteek!
Stephan de S · 9 maande gelede
Ek is ook nog steeds onseker of Assange se “bydra” n euwel of n bonus verteenwoordig .
Soos die legendariese Robin Hood, of soos Julius Malema hier by ons?
Dr Leopold, dus moet ons besluit was hy ‘n opportunistiese krimineel, of was hy die fluitjieblaser van ongeregtigheid wat nou verguis word?
By ons is daar die Guptas en die Watsons waaroor nie net die fluitjie geblaas word nie, maar in kore voor die Zondo kommissie saamgesing word.
Aha, maar as hy nie meer as ‘n fluitjieblaser beskou kan word nie om die redes soos hierbo deur jou genoem, wat is dan reg om die inligting te verskaf wat jou kriminele regering jou van aankla? Is hulle dan nie ‘n groter krimineel as die ‘vluitjieblaser’ nie?
Ai Leopold, jy moet darm altyd n hou inkry teen Trump. Se vir ons lesers reguit of jy van hom hou of nie, dan hoof jy nie so te probeer om hom met n wye draai te verneder nie.
Corrie van Wyk · 9 maande gelede
Eintlik lagwekkend hoe Leopold Scholtz sy liberale houe teen Pres Trump wil inkry. In so mate dat dit die kern van sy gepoogde artikel word. Almal weet Scholtz se politieke onderrok wat maar altyd uithang, is pienk. Waarom gebruik Maroela Media nog die man?
Human · 9 maande gelede
Ai Piet moet nie, dat jou slaafse aanbidding en bewondering van Trump, jou doof en blind maak, maar nou ja in die land van die blinde is eenoog koning.
Danie Joubert · 9 maande gelede
Leopold ongelukkig laat jy jou nog grootliks lei deur “Main Stream Media” wat net die stories vertel soos wat die top . 001% wil hê dit moet bekend word. Maak nie saak of dit tot nadeel van die 99.99 % “is nie
Ek is nie n voorsanger vir Assange of enige fluitjieblaser nie, maar as hulle die waarheid uitbring oor wat verkeerd gedoen word dan is hulle in my oë reg en sal ek hulle steun. Jy kan maar gerus jou sienings en standpunte weer n bietjie ondersoek en seker maak dat wat jy skryf die volle waarheid is
Skepties · 9 maande gelede
Scholz laat die belangrike feit uit, dat Obama Manning laat vrystel het in die laaste dae van sy presidentskap. Dit laat my dink dat ek my feite oor die hele Assange aangeleentheid eerder elders sal kry.
dr Leopold et al , sien die skrif aan die muur van 50 jaar se vals media propaganda in afrikaans.
Assange sal vrygelaat word maar maaaar dan is hy sweerlik voêlvry. Soos wat Snowden moes vlug .
Stem saam met Dr Leopold dinge word warm vir hulle.
Hans Richardt · 9 maande gelede
Selfs die ou NP regering het wit vroue agente gebruik om ANC se groot visse te laat “geheime” uitlek. ‘n Vrou het vele mans laat val, selfs Adam, God se perfekte man…
Wat Wikileaks betref, dis kwade dag as joernaliste sy arrestasie met lofliedere besing, want hul besing staatskaping van vryheid van spraak en die reg om te weet, se onderdukking!
Corrie van Wyk – Dr Leopold is uiters waardevol om te behou op Maroela as baken van ons geskiedkundige ramp.. Ons was daai tyd op SU toe hulle Tsafendas as ‘n Gesant van God aangeneem het. Belowe !! Tsafendas die Engel van die God – tot vandag toe.
Mens moet weet van wie en wat om te vlug – dit gee koers en rigting vir die lewe.
Die antwoord is WAARHEEN om te vlug na die berge na Jesus waar ons hulp vandaan sal kom.
Marthinus Willemse · 9 maande gelede
Leopold, ek werk die afgelope paar jaar al aan `n manuskrip oor die Sowjetunie, tot by die Oekraïne-krisis, en gebruik feitlik daagliks Russiese mediadienste. Op grond daarvan kan ek nie jou stelling “`n regime wat mediavryheid in Rusland byna volledig nekom gedraai het” as korrek aanvaar nie.
Die Demokrate se databasis-wagwoord was “password”. Assange het gespot dat selfs `n 14-jarige dit sou kon uitvind. Jy weet dat Hillary meer stemme as Trump ontvang het, maar omdat die Amerikaanse kiesstelsel korrup is, het Trump gewen. Die Vlaamse nuusdiens is myns insiens baie akkuraat en regverdig. Hulle het destyds al gesê dis twak dat die Russe die verkiesing kon of sou beinvloed. En die Russe weet dit; waarom tyd en geld mors daarop? Poetin noem die internet juis `n “CIA spesiale projek”.
WikiLeaks is so opgestel dat die persoon wat die inligting aan hulle stuur, deur filters en met draaie op die stelsel verskyn, om hul digitale voetspoor te kamoefleer – juis om fluitjieblasers te beskerm. Die FBI kon tot dusver nog nie bevestig dat Assange en die Russe saamgewerk het nie.
Ek stem saam met jou dat vryheid van spraak sonder verantwoordelikheid gelyk is aan anargie – soos Malema. Maar ek dink steeds Assange en Manning en Snowden en die ander minder bekendes moet beskerm word teen regerings se vergrype.
Merkur · 9 maande gelede
As iemend ´n joernalis is, dan is dit Assange. Iemand wat ons inlig en bewyse lewer van kriminele regerings wat presies die teenoorgestelde doen as wat hulle sê, is ´n uitstekende joernalis, want dit is presies wat ons lewens affekteer. Agterkamer stories uit die Ecuadoriaanse ambasade is nie ´n joernalistiese glans-stuk nie. (Afgesien daarvan dat dit ´n tipiese swart-smeer kampanje is om Assange se aansien en gewildheid in die publiek te verminder.) Net so onaanvaarbaar is dit om sonder bewyse te beweer dat Assange met Rusland of enige ander regerings saamwerk.
Nuuskommentaar: Zuma se geheime siekte – die boemerang-effek van geheimhouding
Nuuskommentaar: 260 miljoen Christene in 50 lande ervaar erge vervolging
Nuuskommentaar: Gevolge van moord op buitelander in SA – nuusmanipulasie nie die antwoord